《王汉衢明府自题抚琴图云人心尽如此天下自和平盖唐人抚琴句也为赋一诗》
清代·陶澍

治国如张琴，此中有精理。安弦操缦间，不偏而不倚。

中声本在心，其妙应以指。先生操元音，志山复志水。

一弹再弹时，半松半篁里。能令劳者息，能令疲者起。

人言先生琴，古调非今比。先生曰不然，人心尽如此。

但令心和平，道也通乎技。云山高峨峨，烟树清瀰瀰。

何当鼓天风，一洗筝琵耳。

作者简介：（1778—1839）清湖南安化人，字子霖，号云汀。嘉庆七年进士。授编修。迁御史、给事中。出为川东道，治行称四川第一。嘉、道间，历安徽布政使、巡抚，清查库款，理清三十余年积累纠葛。治荒政，创辑《安徽通志》。道光五年，调江苏。时洪泽湖决，运道梗阻，澍办理海运，亲赴上海雇船而成之。十年，任两江总督。与巡抚林则徐疏浚江南河流，号为数十年之利。又陈两淮盐政积弊，推行票盐，减价敌私，颇有成效。卒谥文毅。有《印心石屋诗文集、奏议》、《蜀輶日记》、《陶渊明集辑注》等。